เช้าวันนี้ นายธนาธร จึงรุ่งเรืองกิจ หัวหน้าพรรคอนาคตใหม่ นายไกลก้อง ไวทยการ นายทะเบียนพรรค และนางสาวจารุวรรณ ศรัณย์เกตุ กรรมการบริหารพรรค เดินทางมาที่สำนักงานอัยการสูงสุด เพื่อฟังคำสั่งในคดีที่ทั้งสามคนตกเป็นผู้ต้องหา หลังถูก พ.อ. บุรินทร์ ทองประไพ ในฐานะตัวแทนของ คสช. แจ้งข้อหาความผิดตาม พ.ร.บ. คอมพิวเตอร์ฯ มาตรา 14(2) ฐานผู้ใดนำเข้าสู่ระบบคอมพิวเตอร์ด้วยข้อมูลอันเป็นเท็จ โดยประการที่น่าจะเกิดความเสียหายต่อความมั่นคงของประเทศ หรือก่อให้เกิดความตื่นตระหนกต่อประชาชน

จากกรณีจัดรายการ ‘คืนวันศุกร์ให้ประชาชน’ ผ่านเฟซบุ๊กไลฟ์ในเพจอนาคตใหม่ The Future We Want และเพจ Thanathorn Juangroongruangkit วิจารณ์กระแสข่าวกรณีพลังดูดของ คสช. เมื่อวันที่ 29 มิ.ย. 2561.

โดยวันนี้พนักงานสอบสวนได้นำตัวผู้ต้องหาทั้งสามคน พร้อมสำนวนการสอบสวนและพยานหลักฐานมาที่สำนักงานคดีอาญา ชั้น 3 มีนายประยุทธ เพชรคุณ รองโฆษกสำนักงานอัยการสูงสุดมารับตัวเพื่อเข้าพบนายวิเชียร ถนอมพิชัย อธิบดีอัยการสำนักงานคดีอาญา

ขณะเดียวกันสำนักงานอัยการสูงสุด ได้จัดให้มีการตั้งโต๊ะแถลงข่าวถึงคดีนี้ด้วย โดยให้เหตุผลว่าเป็นคดีสำคัญที่อยู่ในความสนใจของสื่อมวลชนและประชาชน

นายวิเชียร ถนอมพิชัย อธิบดีอัยการสำนักงานคดีอาญา แถลงว่าวันนี้ได้รับมอบ 2 สำนวนคดีจากพนักงานสอบสวนกองบังคับการปราบปรามการกระทำความผิดเกี่ยวกับอาชญากรรมทางเทคโนโลยี หรือ ปอท. โดยหลังจากนี้จะมีการตั้งคณะทำงานเพื่อพิจารณาสำนวนคดี พร้อมนัดฟังคำสั่งวันที่ 26 มีนาคมนี้ ว่าจะมีการสั่งฟ้องหรือไม่ โดยยังไม่มีการฝากขังนายธนาธรแต่อย่างใด เนื่องจากมีการเข้ามอบตัวกับพนักงานสอบสวน และไม่มีพฤติการณ์หลบหนี

อธิบดีอัยการสำนักงานคดีอาญา ยืนยันว่า อัยการดำเนินการตามขั้นตอน ไม่มีการเร่งรัดคดีแต่อย่างใด อีกทั้งยังไม่สามารถตอบได้ว่า หากคดีเข้าสู่ชั้นศาลและเลือกตั้งแล้ว นายธนาธรจะถูกตัดสิทธิทางการเมืองหรือไม่ เนื่องจากยังไม่ถึงขั้นตอนนั้น และยังไม่เลือกตั้ง แต่ตามปกติแล้วฝ่ายบริหารและฝ่ายตุลาการจะทำงานแยกจากกัน

ธนาธรให้สัมภาษณ์ต่อสื่อมวลชนหลังเข้าพบอัยการ ยืนยันว่าไม่หนักใจ พร้อมเดินหน้าต่อสู้คดี แม้จะมีความพยายามเตะตัดขา และเชื่อมั่นในการทำงานของอัยการว่าจะให้ความเป็นธรรม และไม่ว่าผลจะออกมาอย่างไร ก็ไม่กระทบกับพรรคอนาคตใหม่ เพราะถึงไม่มีธนาธร ยังมีแกนนำคนอื่นขึ้นมาดำเนินกิจกรรมแทนได้

ขณะที่วันนี้นางสมพร จึงรุ่งเรืองกิจ มารดาของธนาธร ได้เดินทางมาให้กำลังใจบุตรชาย พร้อมเปิดเผยว่า ส่วนตัวในฐานะคนเป็นแม่ไม่ห่วงก็คงไม่ได้ วันนี้มาให้กำลังใจ เมื่อรู้ว่าผลที่ออกมายังไม่มีการสั่งฟ้องก็รู้สึกโล่งอก ต้องขอขอบคุณสื่อมวลชนและสมาชิกพรรคที่มาทำข่าว และให้กำลังใจจำนวนมากในวันนี้ รู้สึกปลื้มปีติมาก

“ขอว่ากำลังใจที่ให้กับธนาธร ขอเป็นเสียงให้ธนาธรด้วยค่ะ” สมพรกล่าว และยังบอกสื่ออีกว่า ที่ผ่านมาหลายคืนค่อนข้างคิดมาก นอนไม่หลับ รู้สึกเป็นห่วง ทุกวันนี้หลังเลิกงานกลับบ้าน หมดไปกับการฟังรายการธนาธรทุกวัน

ท่ามกลางผู้สนับสนุนที่มาให้กำลังใจธนาธรที่สำนักงานอัยการวันนี้ ธนาธรยังคงมีความมั่นใจและยืนยันถึงเสรีภาพในการวิพากษ์วิจารณ์ ขณะที่ผลของคดีถูกขยับออกไปหลังเลือกตั้ง นั่นอาจเป็นจุดเริ่มต้นใหม่ของความระทึกในสนามการเมืองของธนาธรอีกครั้ง ยังมีอีกหลายด่านที่เขาต้องพบเจอ ไม่ว่าจะเป็นกระแสด้านลบในโซเชียลที่ถาโถม คดีความที่กลายเป็นมรสุม หรือแม้แต่อนาคตทางการเมืองต่อการขึ้นเป็นผู้แทนราษฎร

แม่สมพรปรากฏตัวในจังหวะพลิกผันแบบนี้หลายวาระ วันที่ธนาธรมาขออนุญาตทำงานการเมือง ในฐานะแม่สมพรก็ห่วง และยังห่วงในทุกจังหวะก้าวของธนาธร แต่ทว่าภาพที่ปรากฏแจ่มชัดแล้ว หากใครสังเกตให้ดี นั่นคือแม่สมพรที่ยืนอยู่ในสนามการเมืองเคียงข้างลูกชายอย่างเต็มอัตราแล้วนั่นเอง